text: Henrik Dam: Vi har ikke gjort nok for veteraner
  13 juli 2016 kl. 19.40
  Henrik Dam Kristensen (S) mener ikke, at der fra politisk side er blevet gjort nok for de soldater, der er hjemvendt fra krigszoner. 
  Sagen om den 42-årige soldaterveteran Lars Kragh har fået flere til at deltage i debatten, om hvorvidt de hjemvendte soldater får nok hjælp til at bearbejde hændelserne.
  Forsvarsordfører Henrik Dam Kristensen mener, at veteranpolitikken har været for dårlig i Danmark i rigtig mange år.
  - Vi skal have en ordentlig og fornuftig veteranpolitik, for der har vi fejlet i alt for mange år. Jeg synes, at den veteranpolitik, der er indført i de seneste år klart er et løft i den rigtige retning – det skal vi fortsætte med, siger han til TV SYD.
  Derfor er der nu også tid til eftertanke.
  - Min hovedpointe er, at når vi ser sådan en sag her så skal vi selvfølgelig overveje, om der er noget, vi kan gøre anderledes og bedre, siger han.
  
  